和荅詩十首 和分水嶺
作者：白居易
朝代：唐

paragraphs: 高嶺峻稜稜，細泉流亹亹。
勢分合不得，東西隨所委。
悠悠草蔓底，濺濺石罅裏。
分流來幾年，晝夜兩如此。
朝宗遠不及，去海三千里。
浸潤小無功，山苗長旱死。
縈紆用無所，奔迫流不已。
唯作嗚咽聲，夜入行人耳。
有源殊不竭，無坎終難止。
同出而異流，君看何所似。
有似骨肉親，派別從茲始。
又似勢利交，波瀾相背起。
所以贈君詩，將君何所比。
不比山上泉，比君井中水。